**Informatīvais ziņojums "Par Ministru kabineta 2014. gada 6. maija sēdē (prot. Nr. 26, 22§, 5. punkts) dotā uzdevuma izpildes gaitu"**

Ministru kabinets 2014. gada 6. maija sēdē (prot. Nr. 26, 22§, TA-821) tika izskatīts Tieslietu ministrijas sagatavotais informatīvais ziņojums "Par Ministru kabineta 2013. gada 6. augusta sēdes protokollēmuma (prot. Nr. 42 96.§) 2. punktā dotā uzdevuma izpildi". Atbilstoši Ministru kabineta sēdes protokollēmuma (prot. Nr. 26, 22§) 5. punktā lemtajam Ekonomikas ministrijai sadarbībā ar Ārlietu ministriju tika uzdots izvērtēt Latvijas Republikas noslēgto divpusējo ieguldījumu aizsardzības un savstarpējās veicināšanas līgumu atbilstību Latvijas Republikas interesēm, īpašu uzmanību pievēršot no 1992. gada līdz 1999. gadam noslēgtajiem līgumiem, un ekonomikas ministram līdz 2014. gada 30. decembrim iesniegt noteiktā kārtībā Ministru kabinetā informatīvo ziņojumu par izvērtējuma rezultātiem un, ja nepieciešams, priekšlikumus šo līgumu grozīšanai vai denonsēšanai vai citiem mehānismiem valsts interešu aizsardzībai.

Saskaņā ar Ministru kabineta 2014. gada 1. jūlija sēdē (prot. Nr. 36, 41§) lemto un Ministru kabineta 2014. gada 7. jūlija rīkojumu Nr. 331 "Par valsts pārvaldes uzdevumu ārējās ekonomiskās politikas jomā nodošanu un finansējuma pārdali starp Ekonomikas ministriju un Ārlietu ministriju" (turpmāk – Ministru kabineta 2014. gada 7. jūlija rīkojums Nr. 331), ar 2014. gada 1. augusta Ekonomikas ministrijas uzdevumi ārējās tirdzniecības politikas izstrādē un īstenošanā ir nodoti Ārlietu ministrijas kompetencē.

Izpildot Ministru kabineta 2014. gada 7. jūlija rīkojums Nr. 331, ar 2014. gada 1. augustu Ārlietu ministrijai ir nodotas attiecīgas Ekonomikas ministrijas struktūrvienības un amata vietas, kā arī darbā uz Ārlietu ministriju pārcelti atbilstošie speciālisti. Savukārt ar 2014. gada 8.septembri Ekonomikas ministrija Ārlietu ministrijai ir nodevusi tās rīcībā esošo dokumentāciju par 2012.-2014. gadu saistībā ar ārējās tirdzniecības politikas izstrādi un īstenošanu, ko apliecina dokumentu pieņemšanas-nodošanas akts.

Ņemot vērā minēto un to, ka arī līdz šim Ārlietu ministrija ir atbildīgā iestāde par Latvijas Republikas divpusējo ieguldījumu aizsardzības un savstarpējās veicināšanas līgumu slēgšanu un uzturēšanu, kā arī Ārlietu ministrijas pausto piekrišanu uzdevuma izpildes pārņemšanai (2014. gada 1. oktobra vēstule Nr. 61/549-3964), Ekonomikas ministrija lūdz noteikt, ka atbildīgā institūcija par iepriekš minētā izvērtējuma veikšanu ir Ārlietu ministrija, bet atbildīgais ministrs informatīvā ziņojuma par izvērtējuma rezultātiem iesniegšanu – ārlietu ministru.

Vienlaikus Ārlietu ministrija savā 2014. gada 1. oktobra vēstulē Nr. 61/549-3964 ir lūgusi veikt izmaiņas attiecībā uz dotā uzdevuma izpildes termiņu. Ņemot vērā, ka Ārlietu ministrija jau kopš uzdevuma došanas brīža ir līdzatbildīga par uzdevuma īstenošanu, Ekonomikas ministrijas ieskatā šobrīd nav būtisku apstākļu, kas kavētu Ministru kabineta dotā uzdevumu izpildi tam sākotnēji dotajā termiņā.

Ekonomikas ministrs V. Dombrovskis

Vīza:

Valsts sekretārs M. Lazdovskis